Publication: Magyar Közlöny
Issue: MK-2003-92 (Year: 2003, Number: 92)
Era: 1990-2004
Section: polgári jogot [30/1992. (V. 26.) AB határozat, ABH 1992. 167., 178–180].
Paragraph Index: 1386

polgári jogot [30/1992. (V. 26.) AB határozat, ABH 1992. 167., 178–180]. De vajon képes-e ma hatékony védelemre a polgári jog? Az egyéni jogérvényesítési lehetõség felkínálása alkalmas-e a tág körben nyilvánosságra jutó jogsértés reparálására; tudnak-e élni ezzel a lehetõsséggel az emberek? Ha élnek, akkor az egyéni kártérítés-jóvátétel a közösség egésze számára is megfelelõ reparációt jelent-e? Meggyõzõdésünk, hogy mindhárom kérdésre nemleges válasz adható. Polgári jogi jogvédelmet igényelhetnek mindazok, akiket a közösség tagjaként becsületükben – emberi méltóságukban – sért az adott cselekmény. Itt tehát nem szükséges a „jól körülhatárolható kör és közös kötelezettségteljesítés” követelménye, mint a büntetõjogban. Adott esetben személyiségi jogi pert indíthatnak, de kizárólag – ahogyan a büntetõeljárásban is – az õket személyükben ért sérelem miatt. 7. A közérdekû kereset mint a közméltóság polgári jogi védelmének eljárásjogi feltétele Közérdekû kereset a primer jogosult mellett, a jogszabály által erre feljogosított személy (polgári) bírósági igényérvényesítése a közérdek védelme érdekében. E fogalmat ismeri ugyan a magyar jogrendszer, de az önrendelkezési joghoz fûzõdõ jól ismert korlát miatt csak kivételképpen, igen szûk körben. Ugyanis más személy a sértett helyett, annak nevében és jóváhagyása nélkül nem léphet fel, nem vonhatja el ugyanis senki az adott személy önrendelkezési jogának eljárásjogi részét, a keresettel rendelkezés jogát. A jogvitában érdekelt félnek alkotmányos joga van arra, hogy ügyét bíróság elé vigye. Ez a jog – hasonlóan a többi szabadságjoghoz – tehát magában foglalja annak szabadságát is, hogy az érintett e jogával ne éljen.

Source: https://magyarkozlony.hu/hivatalos-lapok/8039bfe0f40276fecc23262d919aa7c1d80a9e23/dokumentumok/39e812c3fbf1ff2c517187a4321c7fadafe02615/letoltes